কর্মজীবী মা শব্দটি শুনলেই মনের ক্যানভাসে ভেসে ওঠে একজন ব্যস্ত ও দায়িত্বশীল নারীর চেহারা। বর্তমানে দেশের মোট কর্মজীবী মানুষের মধ্যে উল্লেখযোগ্য অংশ নারী। এই নারী জনগোষ্ঠীর আবার একাংশ শুধু বাইরে নয়, ঘরেও দায়িত্বশীল ভূমিকা পালন করে থাকেন। কারণ তারা একাধারে মা, আবার কারো স্ত্রী, বোন কিংবা মেয়ে। দশভুজার মতো এ সব নারী ঘরে ও বাইরে দুই জায়গাতেই নিজ নিজ দায়িত্ব পালন করে থাকেন। একটু গভীরভাবে ভাবলে বোঝা যায়, পরিবার ও দেশের সার্বিক উন্নয়নের ক্ষেত্রে কর্মজীবী মায়েদের ভূমিকা কতটা তাৎপর্যপূর্ণ।